钦定古今图书集成/明伦汇编/官常典/第621卷 > 自到郡斋仅经旬日方专公务未及宴游偷闲
## 钦定古今图书集成/明伦汇编/官常典/第621卷 > 自到郡斋仅经旬日方专公务未及宴游偷闲

《走笔题二十四韵，兼寄常州贾舍人湖州崔郎中仍呈吴中诸客　　　　　　　》前人

渭北离乡客，江南守土臣。涉途初改月，入境已经旬。
甲郡标天下，环封极海滨。版图十万户，兵籍五千人。
自顾才能少，何堪宠命频。冒荣惭印绶，虚奖负丝纶。
候病须通脉，防流要塞津。救烦无若静，补拙莫如勤。
削使科条简，摊令赋役均。以兹为报效，安敢不躬亲。
襦裤提于手，韦弦佩在身。敢辞称俗吏，且愿活疲民。
常未征黄霸，胡犹借寇恂。愧无铛脚政，徒忝犬牙邻。
制诰夸黄绢，诗篇占白𬞟。铜符抛不得，琼树见无因。
警寐钟传夜，催衙鼓报晨。惟知对胥吏，未暇接亲宾。
色变云迎夏，声残鸟过春。麦风非逐扇，梅雨异随轮。
武寺山如故，玉楼月自新。池塘闲长草，丝竹废生尘。
暑遣烧神酎，晴教㬠舞茵。待还公事了，亦拟乐吾身。